PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2003/DZ/P/2/052	Bratislava 24. marec 2003

	Predsedníčka Protimonopolného úradu Slovenskej republiky, ako orgán príslušný na konanie podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov, na základe rozkladu podaného podnikateľom Tlačová agentúra Slovenskej republiky Slovakia, Pribinova 23, 819 28 Bratislava, podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov

mení 

rozhodnutie Protimonopolného úradu Slovenskej republiky, odboru zneužívania dominantného postavenia č. 2002/DZ/2/1/147 z 23.07.2002 takto: 

Bod 1 výrokovej časti rozhodnutia znie: 

Konanie podnikateľa Tlačová agentúra Slovenskej republiky Slovakia, Pribinova 23, 819 28 Bratislava spočívajúce v odmietnutí vzájomnej výmeny spravodajstva s podnikateľom SITA Slovenská tlačová agentúra, a.s., Stupavská 23, 831 06 Bratislava prostredníctvom zmluvy o spolupráci nie je zneužitím dominantného postavenia podľa § 7 ods. 5 zákona č. 188/1994 Z.z. o ochrane hospodárskej súťaže v znení neskorších predpisov.

Bod 2 výrokovej časti rozhodnutia znie: 

Konanie podnikateľa Tlačová agentúra Slovenskej republiky Slovakia, Pribinova 23, 819 28 Bratislava spočívajúce v odmietnutí poskytnúť v roku 2000 podnikateľovi SITA Slovenská tlačová agentúra, a.s., Stupavská 23, 831 06 Bratislava cenovú ponuku a podmienky odberu spravodajstva je zneužitím dominantného postavenia podľa § 7 ods. 5 zákona č. 188/1994 Z.z. o ochrane hospodárskej súťaže v znení neskorších predpisov na relevantných trhoch domáceho spravodajstva v slovenskom jazyku, medzinárodného spravodajstva v slovenskom jazyku, ekonomického spravodajstva v slovenskom jazyku, športového spravodajstva v slovenskom jazyku, TOP spravodajstva v slovenskom jazyku a obrazového spravodajstva a je podľa § 7 ods. 4 citovaného zákona zakázané.

Bod 3 výrokovej časti rozhodnutia znie: 

Konanie podnikateľa Tlačová agentúra Slovenskej republiky Slovakia, Pribinova 23, 819 28 Bratislava spočívajúce v období od 01.01.1999 do 15.02.2000 vo viazaní súhlasu s uzavretím zmluvy o dodávke, odbere a využívaní domáceho, obrazového a TOP spravodajstva na podmienku, že podnikateľ Vydavateľstvo časopisov a novín, s.r.o., Prievozská 14, 812 78 Bratislava odoberie i ďalšie plnenie, a to ekonomické a športové spravodajstvo je zneužitím dominantného postavenia na relevantnom trhu domáceho spravodajstva v slovenskom jazyku, relevantnom trhu obrazového spravodajstva a na relevantnom trhu TOP spravodajstva v slovenskom jazyku podľa § 7 ods. 5 písm. d) zákona č. 188/1994 Z.z. o ochrane hospodárskej súťaže v znení neskorších predpisov a je podľa § 7 ods. 4 citovaného zákona zakázané.

Bod 4 výrokovej časti rozhodnutia znie: 

Konanie podnikateľa Tlačová agentúra Slovenskej republiky Slovakia, Pribinova 23, 819 28 Bratislava spočívajúce v stanovovaní cien za spravodajské produkty, ktoré nedosahujú výšku vynaložených nákladov na výrobu spravodajských servisov nie je zneužitím dominantného postavenia podľa § 7 ods. 5 zákona č. 188/1994 Z.z. o ochrane hospodárskej súťaže v znení neskorších predpisov.

Bod 5 výrokovej časti rozhodnutia znie: 

Podľa § 11 ods. 1 písm. f) zákona č. 188/1994 Z.z. o ochrane hospodárskej súťaže v znení neskorších predpisov je podnikateľ Tlačová agentúra Slovenskej republiky Slovakia, Pribinova 23, 819 28 Bratislava povinný zdržať sa zneužívania dominantného postavenia uvedeného v bode 2 výrokovej časti tohto rozhodnutia a poskytnúť podnikateľovi SITA Slovenská tlačová agentúra, a.s., Stupavská 23, 831 06 Bratislava cenovú ponuku a podmienky odberu spravodajstva podnikateľa Tlačová agentúra Slovenskej republiky Slovakia, Pribinova 23, 819 28 Bratislava do 15 dní odo dňa nadobudnutia právoplatnosti tohto rozhodnutia.

Bod 6 výrokovej časti rozhodnutia sa vypúšťa.

Odôvodnenie:

Dňa 23.07.2002 vydal Protimonopolný úrad Slovenskej republiky, odbor zneužívania  dominantného postavenia (ďalej len „úrad“) rozhodnutie č. 2002/DZ/2/1/147, ktorým rozhodol o tom, že:

a) konanie podnikateľa Tlačová agentúra Slovenskej republiky Slovakia, Pribinova 23, 819 28 Bratislava (ďalej len „TASR“) spočívajúce v odmietnutí vymieňať spravodajstvo s podnikateľom SITA Slovenská tlačová agentúra, a.s., Stupavská 23, 831 06 Bratislava zastúpeného v konaní JUDr. Martinom Sečanským, komerčno – právna kancelária Almond & Baton, s.r.o., Krátka 11, 811 03 Bratislava (ďalej len „SITA, a.s.“) nemá povahu zneužitia dominantného postavenia na relevantných trhoch spravodajstva a nie je podľa § 7 ods. 4 zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“) zakázané, 

b) konanie podnikateľa TASR spočívajúce v obmedzovaní hospodárskej súťaže na relevantných trhoch spravodajstva tým, že v roku 2000 odmietol poskytnúť cenovú ponuku a podmienky odberu spravodajstva podnikateľovi SITA, a.s. má povahu zneužitia dominantného postavenia  a je podľa § 7 ods. 4 zákona zakázané, 

c) konanie podnikateľa TASR v období od 01.01.1999 do 15.02.2000 spočívajúce vo viazaní súhlasu s uzavretím zmluvy o dodávke, odbere a využívaní domáceho, obrazového a TOP spravodajstva na podmienku, že druhá zmluvná strana Vydavateľstvo časopisov a novín, s.r.o., Prievozská 14, 812 78 Bratislava odoberie aj ďalšie plnenie, a to medzinárodné, ekonomické a športové spravodajstvo, ktoré s požadovaným spravodajstvo vecne ani podľa obchodných zvyklostí nesúvisí, má podľa § 7 ods. 5 písm. d) zákona povahu zneužitia dominantného postavenia a je podľa § 7 ods. 4 zákona zakázané, 

d) konanie podnikateľa TASR v priebehu rokov 1999, 2000, 2001 a 2002 spočívajúce v dočasnom zneužívaní ekonomickej sily s cieľom vylúčiť súťaž tým, že na relevantnom trhu kompexného spravodajstva realizuje predaj za také ceny, ktoré sú nižšie ako variabilné náklady na výrobu komplexného spravodajstva, má povahu zneužitia dominantného postavenia a je podľa § 7 ods. 4 zákona zakázané. 

Rovnako prvostupňový orgán uložil podnikateľovi TASR povinnosť zdržať sa zneužívania dominantného postavenia a odstrániť závadný stav do 6 mesiacov odo dňa nadobudnutia právoplatnosti rozhodnutia. Podnikateľovi TASR uložil prvostupňový orgán pokutu v sume 500 000, - Sk (slovom päťstotisíc slovenských korún).

	Dňa 07.08.2002 bol úradu doručený v zákonnej lehote rozklad podnikateľa TASR (list č. 4403/2002), v ktorom boli namietané najmä tieto skutočnosti: 

1. „.....v mediálnej praxi práve naopak je nemysliteľné, aby si priamo konkurujúce médiá poskytovali vzájomne informácie o cenách. TASR tieto považuje za obchodné tajomstvo podľa ust. § 17 a nasl. Obchodného zákonníka, ako aj v zmysle svojich interných predpisov....Opätovne si dovoľujeme poukázať na skutočnosť, že SITA, rovnako ako TASR sú spravodajské agentúry.....Je teda nemysliteľné hovoriť, že odmietnutie TASR poskytnúť konkurenčnej agentúre SITA cenovú ponuku a podmienky odberu spravodajstva je zneužitím dominantného postavenia....Obvyklá výmena spravodajstva je len medzi agentúrami, ktoré si priamo nekonkurujú servisom v rovnakom alebo príbuznom jazyku a nepôsobia na rovnakom teritóriu....je predsa nepredstaviteľné, aby jeden výrobca poskytol druhému výrobcovi časť svojej produkcie! Poskytne ju do obchodnej siete, kde už môžu byť ďalší predajcovia. Konkurovať si na trhu s informáciami znamená nielen ponúkať nižšiu cenu a lepšiu technickú úroveň, ale najmä ponúknuť odberateľom správy, ktoré konkurenčná agentúra nemá vôbec alebo ich vydá neskôr. Je pritom irelevantné, či pôjde o „naturálnu“ výmenu alebo či chcela SITA za správy platiť. Ak by SITA získala za úplatu naše spravodajstvo, podstatne by si zlepšila svoju pozíciu na trhu....“
	
2. „.....Dovoľujeme si uviesť, že všetky druhy slovného spravodajstva s obrazovým spravodajstvom spolu vecne súvisia. Fotografie sú vlastne doplnkom slovných správ. Žiadna spravodajská agentúra nevydáva fotografie iba tak, bez slovnej správy. Výnimkou môžu byť iba nejaké zaujímavosti, či fotografie osôb, ale aj tie zvyknú byť doplnené slovnou informáciou. Je teda obvyklé, resp. je obchodnou zvyklosťou, že médiá odoberajú všetky druhy spravodajstva z jedného zdroja, samozrejme okrem médií, ktoré majú zameranie na určitú či už spoločenskú alebo profesijnú cieľovú skupinu....Pri mienkotvorných médiách s celoslovenskou pôsobnosťou......bolo obchodnou zvyklosťou odoberať všetky druhy agentúrneho spravodajstva z jedného zdroja TASR alebo SITA a prípadne ich dopĺňať o správy z iných zdrojov (ČTK, REUTERS a ďalšie). Mienkotvorné médiá uvedený postup volia tak z ekonomických dôvodov, nakoľko pri väčšom odbere akýchkoľvek tovarov a služieb poskytujú dodávatelia odberateľom množstevné zľavy, čo je bežnou praxou aj pri poskytovaní spravodajských servisov a služieb, ako aj kvôli väčšej objektívnosti a obsažnosti spravodajstva.....“

3. „.....tvrdenie o nízkych cenách je v rozpore s poznatkami PMÚ SR z ankety medzi mediálnymi odberateľmi, kde si takmer jednohlasne sťažujú na príliš vysoké ceny TASR. Napr. Rádio Twist list zo dňa 12.12.2001, Hospodárske noviny list zo dňa 13.05.2002, Pravda list zo dňa 29.11.2001, Večerník list zo dňa 28.12.2001, pričom horná hranica ceny je v praxi v SR tá cena, ktorú je odberateľ ešte schopný platiť, vzhľadom na finančnú slabosť slovenských médií. To znamená vzhľadom na chudobný mediálny trh a konkurenciu, ktorá poskytuje dumpingové ceny je TASR nútená poskytovať svoj servis za cenu, ktorú sú odberatelia ešte ochotní a schopní akceptovať a pritom sme ako to vyplýva z vyjadrení vyššie uvedených médií, na rozdiel od záverov PMÚ SR, kritizovaní za vysoké ceny za poskytovaný spravodajský servis.....Ak sa TASR chce udržať na trhu, musí akceptovať a prispôsobiť sa ekonomickej sile klientov a neraz aj dumpingovým cenám konkurencie. Ak by premietla variabilné náklady do cien, odberatelia by ich neboli schopní zaplatiť..... PMÚ SR však namieta dojednávanie nezvyčajne nízkych cien za dodávku spravodajstva. Pojem nízkej ceny z hľadiska trhu v SR je veľmi relatívny. Mediálny trh je pomerne malý, slabý a navyše nestabilný. Ceny za spravodajstvo sú zmluvné a pri ich tvorbe sa zvažuje u každého odberateľa viacero kritérií – rozsah a dosah pôsobnosti, objem nákladu, či možnosť šírenia pri elektronických médiách. Na základe tejto reality TASR teda práve opačne zápasí s problémom a výhradami odberateľov, že požaduje neprimerane vysoké ceny...“ 

4. „....PMÚ SR sa taktiež nezaoberal napriek našim upozorneniam skutočnosťou, že hlavnou činnosťou TASR je podľa ust. § 3 ods. 1 zákona č. 81/1992 Zb. o Československej tlačovej kancelárii Slovenskej republiky zabezpečovanie slovného a obrazového spravodajstva, ktoré na základe zmlúv dodáva periodickej tlači, rozhlasom, televíziám a ďalším fyzickým a právnickým osobám v Slovenskej republike i mimo jej územia. To znamená, že TASR na rozdiel od SITA je podľa zákona č. 81/1992 Zb. povinná zabezpečovať aj finančne nákladné obrazové a zahraničné spravodajstvo. Tieto náklady, ktoré ako sme už uviedli v predchádzajúcich písomných podaniach, predstavujú výšku príspevku zo štátneho rozpočtu..... TASR je teda povinná zo zákona zabezpečovať spravodajstvo, ktoré SITA alebo iná neštátna agentúra pôsobiaca na slovenskom trhu zabezpečuje, iba vtedy, ak je to pre ňu rentabilné. Hovoriť v tomto kontexte o dotácii ako o značnej výhode oproti konkurentom je viac ako diskutabilné....“ 

5. „.....Z posúdenia rozhodnutia v jeho celkovom kontexte je zrejmé, že náhľadová filozofia úradu pri hodnotení všetkých relevantných okolností ignoruje účel zákona č. 188/1994 Z.z..... Rešpektovaním povinnosti uvedenej v bode 5 výrokovej časti napadnutého rozhodnutia, t.j. zdržať sa konania uvedeného v bode 4 rozhodnutia a odstrániť závadný stav do 6 mesiacov odo dňa právoplatnosti rozhodnutia, by v praxi znamenala nepredajnosť spravodajstva.....Podľa nášho názoru zvýšením ceny pre odberateľov tak, aby tieto dosahovali výšku variabilných nákladov ...... by došlo k bráneniu rozvoja hospodárskej súťaže v prospech spotrebiteľov, nakoľko títo by boli zo strany TASR nútení k podpísaniu zmlúv za vyššie ceny ako tomu bolo doposiaľ, pričom ako sme uviedli ako to potvrdili úradu aj samotní odberatelia, už aj v súčasnej dobe považujú ceny TASR za príliš vysoké....“
6. „....je nezrozumiteľná a nevykonateľná aj výroková časť rozhodnutia uvedená v bode 6, ktorým úrad ukladá TASR pokutu vo výške 500.000, - Sk za porušenie ust. § 7 ods. 4 ZOHS, nakoľko nie je zrejmé za aké porušenie bola pokuta uložená, keďže vo všetkých bodoch zisteného zneužitia dominantného postavenia t.j. v bodoch 2, 3, a 4 sa úrad odvoláva na ust. § 7 ods. 4 ZOHS. Teda je nezrozumiteľné, či sa uložená pokuta týka skutkových podstát uvedených vo všetkých bodoch, resp. či len niektorých, nakoľko vo svojom odôvodnení na str. 16 v prvej vete úrad uvádza, že ukladá TASR peňažnú pokutu za porušenie povinnosti podľa ust. § 7 ods. 4 ZOHS formou dočasného zneužívania ekonomickej sily s cieľom vylúčiť súťaž, teda zrejme iba skutkovej podstaty uvedenej v bode 4....“

7. „....PMÚ tiež vo svojom rozhodnutí neskúmal, či boli splnené zákonné predpoklady k uloženiu pokuty podľa ust. § 14 ods. 6 ZOHS, teda či bola splnená objektívna i subjektívna lehota.....“ 

8. „...Úrad pri posudzovaní závažnosti porušovania ustanovení tohto zákona podľa ust. § 14 ods. 1 ZOHS by mal aj podľa právnej teórie a svojej praxe brať do úvahy najmä povahu porušovania, jeho skutočný dopad na trh, resp. získanie majetkového prospechu v dôsledku porušenia ustanovení zákona. Pre určenie, či došlo k zneužitiu dominantného postavenia zo strany TASR a následné uloženie pokuty nestačí iba holé konštatovanie existencie istého stavu. Charakterizovanie určitého konania alebo stavu ako zneužitie totiž vyžaduje i preukázanie zavinenia, t.j. buď úmyslu, alebo nedbanlivosti. Preto je okrem zisťovania skutkového stavu, relevantného trhu, dominantného postavenia, PMÚ SR povinný zistiť a preukázať zavinenie.....“ 

9. „....V bode 2 výrokovej časti úrad uvádza, že TASR neposkytnutím cenovej ponuky a podmienok odberu spravodajstva obmedzila hospodársku súťaž, avšak vo svojom odôvodnení k tomuto výroku na str. 14 posledná veta uvádza, že neposkytnutím cenovej ponuky a podmienok odberu spravodajstva TASR mohlo dôjsť k obmedzeniu hospodárskej súťaže. Úrad teda rozhodol v rozpore s ustanovením § 7 ods. 4 a 5 ZOHS, nakoľko na rozdiel od právnej úpravy dohôd obmedzujúcich súťaž (§ 3 ods. 1 ZOHS) uvedené zákonné ustanovenia nepredpokladajú, že zneužívanie dominantného postavenia podnikateľom na trhu by mohlo viesť k obmedzovaniu hospodárskej súťaže .....“

10. „....	Úrad vo svojom rozhodnutí podľa nášho názoru pochybil pokiaľ ide o časové, vecné a geografické vymedzenie relevantného trhu. Máme námietky voči takto vymedzenému relevantnému trhu, ktorý je v rozpore s ust. § 7 ods. 3 ZOHS. Možno konštatovať, že nevyhnutným predpokladom na to, aby bolo možné stanoviť, že určité konanie podnikateľa má znaky zneužitia dominantného postavenia podľa § 7 ods. 5 zákona je existencia dominantného postavenia podnikateľa na úradom zadefinovanom relevantnom trhu.....Úrad na str. 8 vo štvrtom odseku uvádza, že jediným významným konkurentom TASR na relevantných trhoch je SITA a aj to iba na trhoch domáceho, ekonomického a športového spravodajstva. Pôsobenie iných agentúr úrad na území SR pripúšťa avšak nepovažuje ich za konkurenta pre SITA a TASR. Podľa nášho názoru úrad nesprávne zadefinoval vecný relevantný trh, nakoľko vynechal taký dôležitý segment spravodajstva akým je tzv. dokumentačný servis, tzn. poskytovanie informácií z rôznych oblastí života nachádzajúcich  sa v databázach jednotlivých agentúr a taktiež monitoring najdôležitejších mienkotvorných médií ako aj poskytovanie rešeršných služieb. Z geografického hľadiska prvostupňový orgán stanovil, že ide o územie SR, nakoľko je v tomto prípade dôležité poskytovanie spravodajstva v slovenskom jazyku. Toto zistenie úradu je v rozpore so skutočnosťou, keďže TASR (aj iné agentúry SITA, ČTK, REUTERS) poskytuje svoje sprvodajstvo aj v inom ako slovenskom jazyku, najmä v anglickom a to ako pre mediálnych klientov napr. Új Szó, Slovak Spectator, tak aj pre všetky zastupiteľstvá cudzích štátov pôsobiacich na území SR. TASR (tak isto aj SITA) poskytuje svoje spravodajstvo aj mimo územia SR rôznym odberateľom napr. Rádia Slobodná Európa, rozhlas a televízia ARD, rozhlas a televízia BBC, český rozhlas atď. Z vyššie uvedeného vyplýva, že dopyt po službách TASR, ale aj SITA, ČTK REUTERS atď. existuje i mimo vymedzeného geografického územia. Pokiaľ ide o ponukovú stranu geografického relevantného trhu, zastávame názor, že i iné subjekty ako SITA a TASR boli a sú schopné poskytovať jednotlivé zastupiteľné spravodajské servisy, dôkazom čoho je aj skutočnosť, že také významné médiá ako denník PRAVDA v rokoch 1999 a 2000, resp. Rádia TWIST od roku 2000 dodnes sú schopné plne nahradiť spravodajský servis TASR a odoberať len spravodajský servis SITA, ČTK, resp. REUTERS. Úrad sa touto skutočnosťou, ako ani zistením ich podielu na trhu, vôbec nezaoberal. Čo sa týka jednotlivých skutočností, ktoré úrad určil ako rozhodujúce pri definovaní geografického relevantného trhu, zastávame názor, že v danom prípade nie sú pre jeho posúdenie relevantné. Z údajov, ktoré boli TASR dostupné možno vyvodiť záver, že k stretu ponuky a dopytu dochádzalo na území širšom akým bol vymedzený úradom geografický relevantný trh v tomto prípade presahoval územie SR. Z hľadiska vecného definovania relevantných trhov možno konštatovať, že úrad nevzal do úvahy skutočnosť, že TASR (aj iné agentúry SITA, ČTK, REUTERS) poskytujú svoje spravodajstvo aj v inom ako slovenskom jazyku. Pokiaľ ide o časové vymedzenie relevantného trhu, úrad sa touto otázkou vôbec nezaoberal....“

11. „.....Úrad taktiež pochybil, keď vykonal vlastnú cenovú kontrolu so zameraním na primeranosť cien za ktoré TASR ponúka svoje spravodajské servisy. Podľa ust. § 40 Správneho poriadku .... ak sa v konaní vyskytne otázka, o ktorej už rozhodol príslušný orgán, je správny orgán týmto rozhodnutím viazaný. O primeranosti cien rozhodovalo ako o predbežnej otázke na základe rozhodnutia úradu číslo: 2000/PK/4/1/305 zo dňa 17.11. 2000 Ministerstvo financií SR, ktoré je kompetentným orgánom v oblasti tvorby cien, pričom nezistilo porušenie zákona zo strany TASR. úrad napriek skutočnosti, že v danej veci už bolo ako o predbežnej otázke rozhodnuté vykonal vlastné šetrenie, ktorým dospel k protichodným záverom ako MF SR, čím podľa nášho názoru porušil ust. § 40 SP....“

Predsedníčka úradu ako orgán príslušný na konanie podľa § 61 ods. 2 zákona č.  71/1967 Zb. o správnom konaní (správny poriadok) v znení neskorších predpisov preskúmala rozkladom napadnuté rozhodnutie v celom rozsahu tak, ako to vyplýva z § 59 ods. 1 správneho poriadku.

	S ohľadom na skutočnosť, že podnikateľ SITA, a.s. v návrhu na začatie konania namietal zneužívanie dominantného postavenia podnikateľom TASR predsedníčka úradu sa zamerala v prvom rade na preskúmanie, či prvostupňový orgán správne zadefinoval relevantný trh, na ktorom mohlo k zneužívaniu dominantného postavenia dôjsť. 

	V prvostupňovom rozhodnutí boli definované nasledovné relevantné trhy: 

1.	tovarový relevantný trh komplexného spravodajstva,
2.	tovarový relevantný trh domáceho spravodajstva v slovenskom jazyku,
3.	tovarový relevantný trh medzinárodného spravodajstva v slovenskom jazyku,
4.	tovarový relevantný trh ekonomického spravodajstva v slovenskom jazyku,
5.	tovarový relevantný trh športového spravodajstva v slovenskom jazyku,
6.	tovarový relevantný trh TOP spravodajstva v slovenskom jazyku,
7.	tovarový relevantný trh obrazového spravodajstva.
Geografický relevantný trh bol definovaný územím Slovenskej republiky a z časového hľadiska úrad opomenul relevantný trh zadefinovať.

	Predsedníčka úradu sa nestotožňuje so zadefinovaním samostatného relevantného trhu komplexného spravodajstva. Podľa jej názoru ponuka tohto produktu zo strany podnikateľa TASR neexistovala a rovnako, ani dopyt po tomto produkte neexistoval prirodzene ako po produkte komplexného spravodajstva. Jednotliví podnikatelia odoberali hlavné spravodajské produkty ako boli domáce spravodajstvo, ekonomické spravodajstvo, športové spravodajstvo, zahraničné spravodajstvo, obrazové spravodajstvo alebo produkt  TOP spravodajstva. Cena za odber jednotlivých produktov, ktoré boli určené v zmluvách bola stanovovaná ako cena súhrnná. Komplexné spravodajstvo v svojej podstate predstavovalo kompletný odber všetkých samostatných produktových služieb, ktoré sú nezastupiteľné. Daná skutočnosť je preukázaná i uzatvorenými zmluvami, pričom odvolací orgán bral do úvahy zmluvy uzatvorené s mediálnymi odberateľmi. Je to napríklad Zmluva o dodávke, odbere a využívaní spravodajských servisov Tlačovej agentúry Slovenskej republiky – Slovakia uzatvorená medzi TASR a Petit Press, a.s., Bratislava dňa 12.07.2000, Zmluva o dodávke, odbere a využívaní spravodajských servisov Tlačovej agentúry Slovenskej republiky – Slovakia uzatvorená medzi TASR a Slovenskou televíziou, Bratislava dňa 26.01.2000. 

Predsedníčka úradu zastáva názor, že prvostupňový orgán správne zadefinoval ostatné relevantné trhy, a to:

1. 	relevantný trh domáceho spravodajstva v slovenskom jazyku,
2.	relevantný trh medzinárodného spravodajstva v slovenskom jazyku,
3.	relevantný trh ekonomického spravodajstva v slovenskom jazyku,
4.	relevantný trh športového spravodajstva v slovenskom jazyku,
5.	relevantný trh obrazového spravodajstva,
6.	relevantný trh TOP spravodajstva v slovenskom jazyku.

Podľa jej názoru každý z uvedených relevantných trhoch predstavuje samostatný relevantný trh, nakoľko sa odlišujú obsahom poskytovaných správ. Vzájomne sú jednotlivé relevantné trhy rovnako nezameniteľné a je po nich i samostatný dopyt v závislosti od toho, aké spravodajstvo odberateľ servisov uprednostňuje. Pri definovaní uvedených relevantných trhov bol určujúcim kritériom (okrem obrazového spravodajstva) slovenský jazyk, a to z dôvodu, že uvedené spravodajské servisy sú podnikateľom TASR poskytované v slovenskom jazyku a aj z dôvodu, že mediálni odberatelia pôsobiaci v rámci územia SR uprednostňujú pri odoberaní agentúrnych správ slovenský jazyk (napríklad podnikateľ RADIO TWIST, a.s., Bratislava – list č. 36/2003 03.01.2003, podnikateľ Slovenská televízia – list č. 156/2003 zo dňa 10.01.2003). Nakoľko všeobecnou praxou je, že k súbehu ponuky a dopytu po spravodajských službách dochádza zvyčajne v rámci jednotlivých národných trhov, jazykové mutácie predstavujú kultúrne bariéry, ktoré prispievajú k regionalizácii týchto trhov na úroveň trhov národných.

Pokiaľ ide o relevantný trh domáceho spravodajstva v slovenskom jazyku, tak tento v sebe zahŕňa informácie o domácom politickom, kultúrnom a  spoločenskom dianí. Ide o informácie o činnosti parlamentu, ministerstiev a iných ústredných orgánov štátnej správy, vlády a prezidenta. Ďalej sem patria i informácie z vedy, medicíny, informácie o počasí a pod. Do tohto servisu patrí i regionálne spravodajstvo. Na uvedenom trhu pôsobia dva podnikateľské subjekty, a to podnikateľa TASR a spoločnosť SITA, a.s..

Na relevantnom trh medzinárodného spravodajstva v slovenskom jazyku, ktorého obsahom sú správy spracované vyslanými redaktormi v zahraničí, preklady zo zahraničných agentúr a preklady vybraných článkov zo zahraničnej tlače, pôsobí len podnikateľ TASR. Spoločnosť SITA, a.s. predmetný druh spravodajstva neposkytuje. Pokiaľ ide o zahraničné spravodajstvo ostatných agentúr, tak toto má skôr doplnkový charakter k spravodajstvu poskytovanému podnikateľom TASR.

Na relevantnom trhu ekonomického spravodajstva v slovenskom jazyku pôsobia dvaja podnikatelia, a to podnikateľ TASR a spoločnosť SITA, a.s.. V rámci uvedeného spravodajstva sú poskytované informácie o hospodárskom dianí v Slovenskej republiky a v zahraničí. Spravodajstvo zahraničných agentúr má doplnkový charakter.

Na relevantnom trhu športového spravodajstva v slovenskom jazyku pôsobia dve agentúry, a to podnikateľ TASR a spoločnosť SITA, a.s.. Uvedené spravodajstvo obsahuje výsledky, rozhovory, komentáre zo zahraničného i domáceho športového diania. Zahraničné agentúry neposkytujú taký rozsah správ zo športového diania v Slovenskej republike, a teda opätovne je nimi poskytované spravodajstvo len doplnkovým zdrojom spravodajstva.

	Relevantný trh obrazového spravodajstva zahŕňa domáce a zahraničné spravodajstvo z oblasti politiky, ekonomiky, kultúry, športu a spoločenského života. Na tomto relevantnom trhu pôsobí TASR, ktorá ako jediná agentúra v Slovenskej republiky dodáva obrazový servis z diania v SR. V prípade zahraničných agentúr možno ich servis považovať za servis doplnkový, ale nie je ich možné s ohľadom na rozsah ponúkaných informácií (nie je obsiahnutý v dostatočnom rozsahu fotoservis z diania v SR) považovať za konkurentov. 

	Relevantný trh TOP spravodajstva v slovenskom jazyku obsahuje najzaujímavejšie informácie a kuriozity z oblastí akými sú politika, kultúra, šport, spoločenský život na Slovensku a informácie zo zahraničia. Takéto zloženie TOP spravodajstva ponúkal len podnikateľ TASR. 

	Z geografického hľadiska sú relevantné trhy definované územím Slovenskej republiky, na ktorom dochádza k súbehu ponuky a dopytu po službách podnikateľa TASR. Napriek tomu, že v odvolaní podnikateľ TASR takéto zadefinovanie relevantného trhu spochybnil, podľa názoru predsedníčky úradu práve takto zadefinovaný relevantný trh vykazuje znaky homogénneho prostredia, a v danom prípade je táto homogenita určená najmä používaním slovenského jazyka (v ňom je väčšina správ uvádzaných a v ňom sú správy odoberané mediálnymi odberateľmi), právnymi normami (zákon č. 81/1992 Zb. o Česko – slovenskej tlačovej kancelárii Slovenskej republiky, ktorý definuje postavenie TASR).

	Z časového hľadiska ide o trhy, na ktorých dochádza k neustálemu poskytovaniu  tovarov, t.j. spravodajského servisu, a to priebežne, niekoľkokrát do dňa v elektronickej podobe (Internet, on –line).

Predsedníčka úradu ďalej pristúpila k preukázaniu dominantného postavenia na jednotlivých vyššie zadefinovaných relevantných trhoch. Nakoľko vyčíslenie podielu podnikateľov na jednotlivých trhoch nie je možné, zamerala sa na posúdenie iných okolností, ktoré zakladajú dominanciu podnikateľa TASR.

1. Dominantné postavenie na relevantnom trhu domáceho spravodajstva v slovenskom jazyku
Na uvedenom relevantnom trhu pôsobia dvaja podnikatelia, a to podnikateľ TASR a podnikateľ SITA, a.s.. Spravodajstvo podnikateľa TASR oproti spravodajstvu podnikateľa SITA, a.s. je obsiahlejšie z toho pohľadu, že tento dlhodobo zabezpečuje spravodajstvo na základe zákona č. 81/1992 Zb. o Česko – slovenskej tlačovej kancelárii Slovenskej republiky, ktoré obsahuje v plnom znení vyhlásenia ministerstiev, ústredných orgánov štátnej správy, informuje o stanoviskách jednotlivých orgánov štátnej správy, vlády, prezidenta, informuje o rokovaniach parlamentu a pod.. Charakter produktu podnikateľa TASR a obsiahlosť ponúkaných informácií môže byť dôležitým faktorom, ktorý viaže odberateľov práve k podnikateľovi TASR (list č. 924/2003 zo dňa 10.02.2003, v ktorom sa Slovenská televízia, Bratislava vyjadrila, že „ V krízovom prípade by sme mohli pristúpiť k odoberaniu domáceho spravodajstva len jednej z agentúr. Vzhľadom na to, že verejnoprávna televízia musí plniť zo zákona viaceré funkcie, nepovažovali by sme to za najvhodnejšie riešenie. Mohli by nám totiž uniknúť závažné informácie, ktoré by nemali chýbať vo vysielaní verejnoprávnej STV.“)

Ďalšou konkurenčnou výhodou oproti podnikateľovi SITA, a.s. je to, že regionálny servis podnikateľa TASR bol v preskúmavanom období 1999 – 2000 obsiahlejší, a to i z dôvodu, že agentúra SITA, a.s. vznikla v roku 1998 a v čase jej vzniku už podnikateľ TASR bol na relevantnom trhu dobre etablovaný (vytvorený systém spravodajcov) ako i z dôvodu širšieho pokrytia jednotlivých regiónov v rámci SR. 

Významnou konkurenčnou výhodou podnikateľa TASR je skutočnosť, že tento získava finančné prostriedky zo štátneho rozpočtu z osobitnej rozpočtovej kapitoly. Prideľované finančné prostriedky zo štátneho rozpočtu každoročne umožňujú spoločnosti TASR vykrývať akékoľvek straty, ktoré vzniknú v súvislosti s jej podnikateľskými aktivitami. Predmetný systém dofinancovávania podnikateľa TASR eliminuje riziko ekonomických problémov tejto spoločnosti, nevytvára tlak na efektívne a prirodzené podnikanie na trhu, a to najmä z toho dôvodu, že podnikateľ TASR prostriedky zo štátneho rozpočtu používa i na aktivity, ktoré nie sú vykonávané na základe úloh zverených jemu zákonom. Absencia samostatného účtovania a evidencie reálnych nákladov súvisiacich s povinným poskytovaním spravodajstva v zmysle zákona č. 81/1992 Zb. o Česko – slovenskej tlačovej kancelárii Slovenskej republiky umožňuje používať štátne finančné prostriedky a prostredníctvom nich hradiť čisté komerčné aktivity existujúce v prostredí voľnej súťaže. Predmetná finančná výpomoc vytvára neporovnateľne mäkšie a deformované prostredie pre podnikanie tejto spoločnosti a umožňuje podnikateľovi TASR správať sa nezávisle voči konkurencii i tretím stranám. Uvedená skutočnosť predstavuje komparatívnu výhodu podnikateľa TASR voči konkurencii a umožňuje mu nezávisle sa správať nielen na relevantnom trhu domáceho spravodajstva v slovenskom jazyku ale aj na všetkých ďalej uvedených relevantných trhoch, na ktorých pôsobí.

	a) Dominantné postavenie na relevantnom trhu medzinárodného spravodajstva v slovenskom jazyku 

	Na uvedenom relevantnom trhu pôsobí len podnikateľ TASR, podnikateľ SITA, a.s. servis medzinárodného, resp. zahraničného spravodajstva neposkytuje. Mediálni odberatelia sú v podstate odkázaní na jediný výber zahraničného spravodajstva v slovenskom jazyku od podnikateľa TASR. Odber spravodajstva od ostatných zahraničných agentúr je len doplnkovým zdrojom k poskytovanému spravodajstvu podnikateľom TASR. Rovnako i na tomto trhu vystupujú do popredia také aspekty akými sú zabezpečené finančné zdroje z vlastnej rozpočtovej kapitoly, ktoré mu umožňujú, ako už bolo spomenuté, správať sa nezávisle, dlhodobé etablovanie sa podnikateľa TASR na relevantnom trhu a systém vlastných spravodajcov v zahraničí.

	b) Dominantné postavenie na relevantnom trhu ekonomického spravodajstva v slovenskom jazyku

	Na predmetnom relevantnom trhu pôsobí okrem podnikateľa TASR i podnikateľ SITA, a.s., pričom možno konštatovať, že ponúkané spravodajstvo má porovnateľný charakter. Konkurenčná výhoda podnikateľa TASR je daná už opísanou možnosťou získavania finančných prostriedkov priamo zo štátneho rozpočtu, ktoré mu umožňuje správať sa nezávisle pri tvorbe ceny a následne vykrývať prípadné straty.

	c) Dominantné postavenie na relevantnom trhu športového spravodajstva v slovenskom jazyku

Na predmetnom relevantnom trhu pôsobí okrem podnikateľa TASR i podnikateľ SITA, a.s., pričom ponúkané spravodajstvo má porovnateľný charakter. Pre tento relevantný trh je rovnako príznačné, že významná konkurenčná výhoda, ktorá umožňuje podnikateľovi TASR správať sa nezávisle od svojich konkurentov a odberateľov je daná možnosťou získavania finančných prostriedkov priamo zo štátneho rozpočtu, dlhodobým etablovaním sa na relevantnom trhu ako i rozsahom poskytovaných správ.

	d) Dominantné postavenie na relevantnom trhu obrazového spravodajstva

	Jedinou slovenskou agentúrou, ktorá ponúka obrazové spravodajstvo ja podnikateľ TASR. S ohľadom na skutočnosť, že obrazové spravodajstvo zahŕňa domáce spravodajstvo, je možné považovať zahraničné agentúry a nimi ponúkané obrazové spravodajstvo len za doplnkový zdroj. Konkurenčná výhoda podnikateľa TASR je daná možnosťou získavania finančných prostriedkov priamo zo štátneho rozpočtu ako i existenciou dominantného postavenia na iných trhoch, najmä na relevantnom trhu domáceho spravodajstva v slovenskom jazyku a na relevantnom trhu zahraničného spravodajstva v slovenskom jazyku.

	e) Dominantné postavenie na relevantnom trhu TOP spravodajstva v slovenskom jazyku

	Na uvedenom relevantnom trhu pôsobí len podnikateľ TASR, podnikateľ SITA, a.s. obdobný servis neposkytuje. Mediálni odberatelia sú v podstate odkázaní na jediný výber od podnikateľa TASR. Opätovne i na tomto trhu vystupujú do popredia také aspekty akými sú zabezpečené finančné zdroje z vlastnej rozpočtovej kapitoly (už popísané pri relevantnom trhu domáceho spravodajstva v slovenskom jazyku), dlhodobé etablovanie sa podnikateľa TASR na relevantnom trhu.

2. Bariéry vstupu na relevantný trh 
	Rovnako sa predsedníčka úradu v súvislosti so stanovením dominantného postavenia podnikateľa TASR na jednotlivých relevantných trhoch zaoberala i posúdením existujúcich bariér vstupu na relevantné trhy. Tieto bariéry vstupu možno považovať za charakteristické pre každý z  uvedených relevantných trhov.

	Významnou bariérou vstupu na dané relevantné trhy je skutočnosť, že na nich pôsobí podnikateľ, ktorý je dobre etablovaný na trhu a má možnosť získavať finančné prostriedky na svoju činnosť priamo zo štátneho rozpočtu. Rovnako bariérou vstupu na relevantné trhy je skutočnosť, že sa na nich nachádza malý počet odberateľov, ktorých kúpyschopnosť je veľmi nízka. Dané relevantné trhy sú trhmi malými a stabilnými a s ohľadom na túto skutočnosť nie je predpoklad vstupu nového subjektu v dôsledku už obsadeného priestoru pre presadenie sa ďalšieho hráča na nich. Uvedené bariéry vstupu sú podľa názoru odvolacieho orgánu také významné, že podstatne sťažujú vstup iných podnikateľov na relevantné trhy.

	Z vyššie uvedených skutočností vyplýva, že podnikateľ TASR má na uvedených relevantných trhoch dominantné postavenie podľa § 7 ods. 1 zákona.

	Pokiaľ ide o namietané praktiky, k tým predsedníčka úradu zastáva tento názor.

3. Odmietnutie vymieňať si spravodajstvo s podnikateľom SITA, a.s. 

Prvostupňový orgán dospel k správnemu názoru, keď konštatoval, že odmietnutie podnikateľa TASR vzájomne si vymieňať (na základe reciprocity) spravodajstvo s podnikateľom SITA, a.s. prostredníctvom zmluvy o spolupráci nie je zneužitím dominantného postavenia. 

Napriek tomu, že podnikateľ v dominantnom postavení nemá úplnú voľnosť pri určovaní s kým vstupuje do vzájomných obchodných vzťahov, nie je možné ani podnikateľa v dominantnom postavení prinútiť k tomu, s kým si bude vzájomne vymieňať spravodajské informácie, resp. s kým bude spolupracovať napríklad na báze gentlemanských dohôd, spôsobom akým podnikateľ SITA, a.s. (uvedené v liste č. 2780 zo dňa 27.05.2002) spolupracuje s rakúskou agentúrou APA. 

Takéto konanie podnikateľa TASR nie je v rozpore so zákonom, a teda nie je zneužitím dominantného postavenia podľa § 7 ods. 5 zákona.

4. Odmietnutie poskytnúť cenovú ponuku a podmienky odberu spravodajstva podnikateľovi SITA, a.s.

	Podnikateľ SITA, a.s. listom zo dňa 18.05.2000 žiadal príslušné oddelenie podnikateľa TASR o zaslanie cenovej ponuky a podmienok odberu spravodajstva (list je evidovaný v spise pod číslom 28). Podnikateľ TASR cenovú ponuku a ani podmienky odberu spravodajstva podnikateľovi SITA, a.s. neposkytol. 

Neposkytnutie cenovej ponuky a podmienok odberu zo strany podnikateľa TASR pre podnikateľa SITA, a.s. posúdil prvostupňový orgán ako zneužitie dominantného postavenia. 

	Druhostupňový orgán preveril, že podnikateľ TASR má na relevantných trhoch domáceho spravodajstva v slovenskom jazyku, medzinárodného spravodajstva v slovenskom jazyku, ekonomického spravodajstva v slovenskom jazyku, športového spravodajstva v slovenskom jazyku, TOP spravodajstva v slovenskom jazyku a obrazového spravodajstva dominantné postavenie. Podnikateľ v dominantnom postavení nemá absolútnu voľnosť stanovovať, s ktorými podnikateľmi vstúpi do obchodných vzťahov. 

Podnikateľ SITA, a.s. je konkurentom podnikateľa TASR na troch z uvedených relevantných trhoch, a to na relevantnom trhu domáceho spravodajstva v slovenskom jazyku, relevantnom trhu ekonomického spravodajstva v slovenskom jazyku a na relevantnom trhu športového spravodajstva v slovenskom jazyku. Rovnako je však nespochybniteľné, že tento podnikateľ môže zároveň vystupovať ako bežný odberateľ spravodajských servisov od podnikateľa TASR, a to nielen na ostatných trhoch ale aj na  trhoch, kde je jeho konkurentom. 

Dôvodom žiadosti o poskytnutie cenovej ponuky spravodajských servisov bola skutočnosť (uvedené v liste podnikateľa SITA, a.s. č. 2780/2002 zo dňa 27.05.2002), že podnikateľ SITA, a.s. chcel doplniť svoj spravodajský servis o informácie, ktoré neboli obsiahnuté v jeho spravodajskom servise.

Podľa názoru predsedníčky úradu, podnikateľ v dominantnom postavení pri odmietnutí poskytnutia cenovej ponuky a podmienok odberu v tomto prípade, nemôže argumentovať skutočnosťou, že odberateľ je jeho konkurentom. Následkom uvedeného postupu je, že podnikateľ SITA, a.s. nemá možnosť dostať sa k relevantným informáciám o ponúkaných produktoch a následne k  ponúkaným produktom podnikateľom TASR. S ohľadom na skutočnosť, že niektoré zo  spravodajských servisov ponúka len spoločnosť TASR, podnikateľ SITA, a.s. nemá možnosť získať informácie z iného zdroja. Práve na relevantných trhoch s podnikateľom v dominantnom postavení je žiadúce, aby došlo k posilneniu konkurencieschopnosti iných podnikateľov i spôsobom, akým to zamýšľa urobiť podnikateľ SITA, a.s. (doplnenie portfólia svojich informácií o informácie ponúkané podnikateľom TASR).

Uvedené konanie podnikateľa TASR je zneužitím dominantného postavenia podľa § 7 ods. 5 zákona na relevantných trhoch domáceho spravodajstva v slovenskom jazyku, medzinárodného spravodajstva v slovenskom jazyku, ekonomického spravodajstva v slovenskom jazyku, športového spravodajstva v slovenskom jazyku, TOP spravodajstva v slovenskom jazyku a obrazového spravodajstva a je podľa § 7 ods. 4 citovaného zákona zakázané.

	V súlade s uvedeným bola predsedníčkou úradu špecifikovaná i povinnosť podnikateľa TASR v bode 5 výrokovej časti rozhodnutia tak, že tento je povinný zdržať sa zneužívania dominantného postavenia a poskytnúť podnikateľovi SITA, a.s. cenovú ponuku a podmienky odberu spravodajstva TASR do 15 dní odo dňa nadobudnutia právoplatnosti tohto rozhodnutia.

Predsedníčka úradu poukazuje i na skutočnosť, že postavenie podnikateľa TASR je dané zákonom č. 81/1992 Zb. o Česko – slovenskej tlačovej kancelárii Slovenskej republiky. Z uvedeného zákona mu vyplýva povinnosť zabezpečovať slovné a obrazové spravodajstvo a  toto dodávať právnickým osobám v Slovenskej republike. Práve na zabezpečenie úloh vyplývajúcich z uvedeného zákona TASR dostáva finančné prostriedky zo štátneho rozpočtu.
	
5. Viazanie súhlasu s uzavretím zmluvy o dodávke, odbere a využívaní domáceho, obrazového a TOP spravodajstva na podmienku, že druhá zmluvná strana odoberie aj ďalšie plnenie, a to medzinárodné, ekonomické a športové spravodajstvo

	Podľa § 7 ods. 5 písm. d) zákona prvostupňový orgán posudzoval konanie podnikateľa TASR v období od 01.01.1999 do 15.02.2000 spočívajúce vo viazaní súhlasu s uzavretím zmluvy o dodávke, odbere a využívaní domáceho, obrazového a TOP spravodajstva na podmienku, že druhá zmluvná strana Vydavateľstvo časopisov a novín, s.r.o., Bratislava odoberie aj ďalšie plnenie, a to medzinárodné, ekonomické a športové spravodajstvo.

Princípom danej praktiky je skutočnosť, že podnikateľ s dominantným postavením na relevantnom trhu jedného produktu (viažuci produkt) toto svoje postavenie využije k donúteniu odberateľov odoberať od neho i iný tovar (naviazaný produkt). Viazanie produktu je komerčnou praktikou podmieňujúcou predaj jedného produktu nákupom ďalšieho produktu. V prípade viazania, ktoré nie je odôvodnené s ohľadom na povahu produktov alebo ich komerčné používanie takéto praktiky smerujú k obmedzeniu hospodárskej súťaže. Je to najmä v prípadoch, ak podnikateľ, v tomto prípade spoločnosť TASR majúca dominantné postavenie na jednom trhu, môže presadzovať svoju trhovú silu i na relevantných trhoch s naviazaným produktom a vytlačiť konkurenciu z  týchto trhov s následkom zvyšovania cien nad konkurenčnú úroveň. Negatívnym dôsledkom praktiky viazaného predaja dominantného hráča na hospodársku súťaž je možné uzavretie relevantných trhov viazaných produktov.

Predsedníčka úradu konštatuje, že v prvom rade je potrebné preveriť, či jednotlivé druhy spravodajských servisov poskytovaných podnikateľom TASR je možné poskytovať samostatne alebo len v jednom „balíku“. Podľa jej názoru, napriek tomu, že podnikateľ TASR vo svojom rozklade namietal, že obrazový servis nevyhnutne súvisí so slovným spravodajstvom, tak oba tieto servisy môžu byť dodávané jednotlivo, i rôznymi dodávateľmi. Rovnako to platí i o ostatných servisoch, čo v konečnom dôsledku potvrdzuje i skutočnosť, že v súčasnosti niekoľko podnikateľov odoberá od podnikateľa TASR len časť spravodajstva, ako i skutočnosť, že podnikateľ TASR je schopný toto spravodajstvo dodávať i po častiach. (Uvedené potvrdzuje vyjadrenie podnikateľa Slovenský rozhlas, Bratislava 333/2003 zo dňa 16.01.2003, vyjadrenie podnikateľa MARKÍZA – SLOVAKIA, spol. s r.o., Bratislava – list č. 813/2003 zo dňa 05.02.2003, vyjadrenie podnikateľa Vydavateľstvo časopisov a novín, s. s r.o., Bratislava list č. 439/2003 zo dňa 21.01.2003.)

V tomto prípade je viažucim produktom domáce spravodajstvo, obrazové spravodajstvo a TOP spravodajstvo a naviazaným produktom práve spravodajstvo, ktoré poskytuje i podnikateľ SITA, a.s., a to ekonomické a športové spravodajstvo. Pokiaľ ide o medzinárodné spravodajstvo, toto predsedníčka úradu nepovažuje za naviazaný produkt, nakoľko, na relevantnom trhu medzinárodného spravodajstva v slovenskom jazyku pôsobí jedine podnikateľ TASR, takže odber uvedeného produktu má zabezpečený u odberateľov už s ohľadom na svoje postavenie. V súlade s uvedeným teda predsedníčka úradu zmenila i výrokovú časť rozhodnutia.

Prvostupňový orgán počas konania pri preverovaní praktiky viazania oslovil niekoľko podnikateľov (listami č. 2119/1-5PMÚ SR/2002 zo dňa 25.04.2002) s otázkou, či títo boli nútení v rokoch 1999 – 2002 odoberať i také spravodajstvo podnikateľa TASR, o ktoré nemali záujem. Z odpovede podnikateľa Ecopress, a.s., Bratislava vyplýva, že tento nemal možnosť zakúpiť si len požadované spravodajstvo a TASR ponúkala spravodajstvo len ako „balík“ (list č. 2404/2002 zo dňa 13.05.2002). Rovnako i z vyjadrenia podnikateľa Vydavateľstvo časopisov a novín, s.r.o., Bratislava (list č. 2527/2002 zo dňa 16.05.2002) vyplýva táto skutočnosť, uvedené je potvrdené i zmluvami uzatvorenými v období rokov 1999 až 2000 s podnikateľom TASR. 

Prvostupňový orgán správne preveril, že voči podnikateľovi Vydavateľstvo časopisov a novín, s. r.o., Bratislava sa podnikateľ TASR dopustí zneužitia dominantného postavenia podľa § 7 ods. 5 písm. e) zákona na relevantnom trhu domáceho spravodajstva v slovenskom jazyku, relevantnom trhu obrazového spravodajstva a na relevantnom trhu TOP spravodajstva v slovenskom jazyku. Takýmto postupom si podnikateľ TASR zabezpečil, aby od neho bolo odoberané i spravodajstvo, ktoré mohol odberať odberateľ  z  iného zdroja, od podnikateľa SITA, a.s. a týmto spôsobom eliminoval možnosť odberateľa prejsť ku konkurencii. 

Výrok prvostupňového rozhodnutia zohľadňoval zneužívanie dominantného postavenia prostredníctvom viazania len voči podnikateľovi Vydavateľstvo časopisov a novín, s.r.o., Bratislava. Tento podnikateľ v súčasnosti má možnosť výberu spravodajstva (v súčasnosti odoberá len časť spravodajstva od podnikateľa TASR, list č. 439/2003 zo dňa 21.01.2003), a teda predsedníčka úradu nepristúpila k stanoveniu nápravy.

Predsedníčka úradu však upozorňuje na skutočnosť, že v spisovom materiále sa nachádzajú i iné vyjadrenia o viazaní spravodajských servisov pre iných podnikateľov, napríklad vyjadrenie už uvedeného podnikateľa Ecopress, a.s., Bratislava, pričom k zneužívaniu dominantného postavenia voči ostatným podnikateľom sa prvostupňový orgán nevyjadril. Preverenie, či nedochádza k zneužívaniu dominantného postavenia i voči iným podnikateľom by však malo byť posudzované v inom konaní. 

6. Dojednávanie nízkych cien za dodávku spravodajstva

	Predsedníčka úradu v súvislosti s uvedenou praktikou konštatuje, že v systéme, v ktorom pôsobí spoločnosť TASR (má vlastnú rozpočtovú kapitolu, jej straty sú vykrývané dotáciami za štátneho rozpočtu, nie je možné vyčísliť náklady na jednotlivé servisy) nie je posudzovanie praktiky dočasného zneužívania ekonomickej sily (predátorské správanie) možné.

7. Pokuta 

	Podľa § 14 ods. 6 zákona pokutu možno uložiť do jedného roka od zistenia porušenia povinnosti, najneskôr však do troch rokov odo dňa, keď došlo k porušeniu povinnosti. 

	Konanie prvostupňového orgánu sa začalo dňa 22.09.2000, t.j. subjektívna lehota na uloženie povinnosti uplynula už počas prvostupňového konania, a teda z uvedeného dôvodu sa bod 6 výrokovej časti rozhodnutia vypúšťa.

	Na základe opísaných skutočností predsedníčka úradu rozhodla tak, ako je uvedené vo výrokovej časti tohto rozhodnutia.

Poučenie:

Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať.

						         Danica Paroulková
						predsedníčka Protimonopolného úradu SR
Rozhodnutie sa doručí:

1. Mgr. Peter Dobrovolský, Tlačová agentúra Slovenskej republiky Slovakia, Pribinova 23, 819 28 Bratislava
2. JUDr. Martin Sečanský, komerčný právnik, ALMOND & BATON, Komerčná právnická kancelária, s.r.o., Palisády 19, 811 03 Bratislava
3. Vydavateľstvo časopisov a novín, s. s r.o., Ing. Peter Mertus, generálny riaditeľ, Prievozská 14, 812 78 Bratislava
4. Protimonopolný úrad Slovenskej republiky, odbor zneužívania dominantného postavenia